Selvityshenkilön nimeäminen esitutkintaviranomaisten toimivaltuussäännösten 
kokonaisuudistuksen valmistelemiseksi

Asettaminen	
	Sisäasiainministeriön poliisiosasto on tänään asettanut OTL, VT Klaus Helmisen suostumuksensa mukaisesti selvityshenkilöksi selvittämään esitutkintaviranomaisten toimivaltuussäännöksiä. 

Selvityshenkilön asettaminen perustuu sisäasiainministeriön ja oikeusministeriön kansliapäälliköiden väliseen tapaamiseen 7.12.2005. Lisäksi selvityshenkilön tehtävistä on keskusteltu poliisiylijohtajan ja valtakunnansyyttäjän välisessä tapaamisessa 21.12.2005. 

Toimikausi	
	15.1.2006 - 30.6.2006.  
Selvitystyön tuloksista raportoidaan viimeistään 3.7.2006.	

Tausta	
	Eduskunta ja laillisuusvalvojat ovat kiinnittäneet useaan otteeseen huomiota siihen, että rikosten estämiseen ja selvittämiseen liittyviä viranomaisten toimivaltuuksia koskevasta lainsäädännöstä on lukuisten osittaisuudistusten myötä tullut epäyhtenäinen, vaikeaselkoinen ja systematiikaltaan epäselvä kokonaisuus (LaVM 31/2002 vp; K 10/2003 vp - LaVL 7/2004 vp - PeVM 2/2004 vp; K 8/2004 vp: PeVL 11/2005 vp - LaVL 6/2005 vp - HaVM 10/2005 vp - EV 83/2005 vp; Jaakko Jonkka: Poliisin johtamisjärjestelmä ja sisäinen laillisuusvalvonta, Sisäasiainministeriön julkaisuja 48/2004). Poliisi-, esitutkinta- ja pakkokeinolakien laaja kokonaistarkastelu onkin tarpeen siten, että esitutkintaviranomaisten toimivaltuussäännöksistä muodostuu perusoikeusjärjestelmän vaatimukset täyttävä, selkeä ja johdonmukainen sääntelykokonaisuus.	

Tehtävä	
	Selvityshenkilön tehtävänä on laatia selvitys siitä, mitä muutoksia tulisi tehdä poliisi-, esitutkinta- ja pakkokeinolakiin sekä asiasisällöltään niihin liittyviin muihin säädöksiin ja miten tämän lainsäädäntökokonaisuuden selkeyttä ja ymmärrettävyyttä voitaisiin parantaa esimerkiksi muuttamalla normien sijoittelua ja ryhmittelyä. Selvityksessä tulee kartoittaa nykylainsäädännön systematiikka, ongelmat ja muutostarpeet, tarpeet lainsäädännön selkeyttämiselle ja yhtenäistämiselle sekä arvioida esitutkintaviranomaisten rooleja. Omana osa-alueena työssä tulee huomioida toimivaltuuksien käyttämiseen liittyvät valvonta- ja oikeussuojajärjestelyt. Selvityksessä tulee ottaa huomioon myös perus- ja ihmisoikeusnäkökohdat, mukaan lukien niihin liittyvä Euroopan ihmisoikeustuomioistuimen ja laillisuusvalvojien ratkaisukäytäntö.

Selvityshenkilön tulee tehdä ehdotus siitä miten tarvittavat lainsäädäntömuutokset voidaan toteuttaa mahdollisimman tarkoituksenmukaisesti ja nopeasti. 

Organisointi	
	Selvityshenkilö voi kuulla asiantuntijoita. Poliisin osalta tarvittaessa kuultaviksi asiantuntijoiksi nimetään poliisijohtaja Kimmo Hakonen, poliisiylitarkastaja Jouni Välkki, poliisiylitarkastaja Robin Lardot, ylitarkastaja Keijo Suuripää ja rikosylitarkastaja Marko Viitanen. Selvityshenkilön teknisenä avustajana toimii osastosihteeri Pia Seppälä. 

Kustannukset ja rahoitus	
	Selvitystyö tehdään osa-aikaisesti (keskimäärin puolet normaalista virka-ajasta) asetetun toimikauden aikana. Sisäasiainministeriö maksaa selvitystyön suorittamisesta kertakorvauksena yhteensä 13.000 euroa. Kustannukset maksetaan poliisiosaston esikunnan käyttömenoista.

	Poliisiylijohtaja	Markku Salminen	

	
	
	Poliisijohtaja	Kimmo Hakonen	

JAKELU	
	Selvityshenkilö Klaus Helminen
Asiantuntijaryhmän jäsenet
Oikeusministeriö

TIEDOKSI	
	Sisäasiainministeri Kari Rajamäki
Valtiosihteeri Kari Salmi
Kansliapäällikkö Ritva Viljanen
Valtakunnansyyttäjänvirasto
Eduskunnan oikeusasiamiehen kanslia
Oikeuskanslerinvirasto
Lääninhallitusten poliisiosastot
Valtakunnalliset yksiköt
Poliisioppilaitokset
Poliisin tekniikkakeskus
Poliisin tietohallintokeskus
Poliisiosaston yksiköt (+ Iines)